Udlændinge- og integrationsminister Inger Støjberg (V) skyder nu skarpt tilbage mod de gerningsmænd, der natten til torsdag har overmalet et asylcenter på Djursland med hagekors og advarsler samt sat en bil i brand.

På sin Facebook-profil tager Støjberg skarpt afstand fra hærværket på centret Lyngbogaard:

'Det her er en uanstændig og afstumpet handling over for mennesker, der er i en svær situation.

Se også: V vil afskaffe Støjbergs forsvar for integrationsydelse

Beboerne på landets asylcentre er for manges vedkommende flygtet fra krig og rædsler i deres hjemlande. Det skaber forståeligt nok en masse usikkerhed og utryghed, når deres midlertidige hjem udsættes for et sådant angreb. Det er ganske enkelt ikke i orden, og jeg håber politiet får fat i de ansvarlige', skriver Inger Støjberg bl.a.

Angrebet på Lyngbogaard kommer i kølvandet på en bølge af endnu voldsommere hærværk mod asylcentre i Tyskland. Her er flere bygninger, der er omdannet til midlertidige flygtningecentre, blevet angrebet af nynazister. Det fik onsdag kansler Angela Merkel til at besøge et center i Heidenau, hvor hun skarpt tog afstand fra højrenationalisters angreb på centrene i Tyskland.